Pihlajalinna
Pihlajalinna on vuonna 2001 perustettu suomalainen yksityisiä sosiaali- ja terveydenhuoltopalveluita tuottava yritys. Yhtiö tuottaa yleis- ja erikoislääkäripalveluita sekä hammaslääkäripalveluita ja työterveyshuoltoa ja vastaanottokeskustoimintaa.
Yhtiön Dextra-brändin alla ovat sen yksityisissä lääkärikeskuksissa ja sairaaloissa tuotetut terveydenhuoltopalvelut ja Pihlajalinna-brändin alla julkisyhteisöjen sosiaali- ja terveydenhuollon palvelut.
Yrityksen toimitusjohtaja on Joni Aaltonen. joka aloitti toimitusjohtajana 11.12.2017
Helmikuussa 2018 Pihlajalinna ilmoitti ostavansa enemmistön Forever-liikuntakeskusketjusta.
Maaliskuussa 2018 Pihlajalinna ilmoitti ostavansa Doctagonin.
Pihlajalinna on perustettu Pirkanmaalla Parkanossa vuonna 2001. Alussa Pihlajalinnan toiminta keskittyi työvoiman vuokraukseen ja laajeni vähitellen vuoteen 2005 mennessä erikoissairaanhoitoon ja ulkoistuspalveluihin. Yritys perusti myös Pirkanmaan alueelle omia lääkärikeskuksia. Vuoteen 2007 mennessä Pihlajalinnan palveluvalikoima laajeni työterveyshuoltoliiketoimintaan ja hoivapalveluihin. Vuonna 2010 Pihlajalinna voitti ensimmäisen suuren ulkoistussopimuksen kun Jämsän kaupunki ulkoisti Jokilaakson sairaalan toiminnan kaupungin ja Pihlajalinnan yhteisyritykselle. Vuoden 2010 loppuun mennessä Pihlajalinnan liikevaihto oli 31 miljoonaa euroa.
Yksityisen terveydenhuollon palvelutarjonta kasvoi joulukuussa 2012 kun Pihlajalinna osti Dextran, ja Pihlajalinnan yksityiset lääkäriasemat ja hieman myöhemmin myös työterveysliiketoiminta siirtyivät Dextra-brändin alle. Vuoden 2013 alussa Mänttä-Vilppulan kaupunki ulkoisti kaupungin sote-palvelut Pihlajalinnan ja kaupungin yhteiselle yritykselle ja UPM ulkoisti työterveyshuoltonsa Dextra Työterveydelle 2014. Vuoden 2014 loppuun mennessä liikevaihto oli kasvanut 148,9 miljoonaan euroon. Vuoden 2015 alussa sekä Jämsä että Kuusiokunnat ja Soini päättivät ulkoistaa sote-palvelut Pihlajalinnan kanssa perustettavalle yhteisyritykselle. Jämsän sote-palvelut siirtyvät yritykselle syyskuussa 2015, Kuusiokuntien siirtyvät tammikuussa 2016 ja Soinin tammikuussa 2017. THL:n ja VTT:n vuosina 2011–2012 tekemien selvityksien mukaan Pihlajalinnan toteuttamat kuntien terveydenhoidon ratkaisut ovat olleet tehostamisvaikutuksiltaan varsin hyviä.
Pihlajalinnan liikevaihto kasvoi 121 prosenttia vuodesta 2012 vuoteen 2013, mikä teki siitä Supercellin jälkeen toiseksi nopeimman kasvajan Suomen 500 suurimmasta yrityksestä. Vuonna 2013 Pihlajalinnan liikevaihto oli noin 104 miljoonaa euroa ja henkilöstömäärä noin 1 200. Vuonna 2015 konserni työllistää noin 2000 ihmistä. Pihlajalinna listautui Helsingin pörssiin kesäkuussa 2015.
Pihlajalinnan toimitusjohtaja Mikko Wirén valittiin Suomen Terveydenhuollon vuoden vaikuttajaksi 2013. Vuonna 2014 Wiren voitti EY:n Entrepreneur of the Year 2014 Suomen osakilpailun ja valittiin vuoden kasvuyrittäjäksi. Kesäkuussa 2015 hän edusti Suomea EY:n kansainvälisessä Enterpreneur of the Year -kasvuyrittäjäkilpailussa Monakossa.
Wirén valittiin Vuoden liikemieheksi vuonna 2015.
Attendo-ryhmittymä on vienyt markkinaoikeuteen Pihlajalinnan ja Mäntän kaupungin välisen sosiaali- ja terveyspalvelujen hankintasopimuksen. Kihniön Pihlajalinnan vastaanottokeskuksen kilpailutuksesta valitettiin hallinto-oikeuteenja myöskään turvapaikanhakijat eivät olleet tyytyväisiä ruokaan Kihniössä.
Pihlajalinnan hoivakodissa Ikilinnassa Tampereella työntekijät valittivat liian pienestä henkilöstömäärästä ja työehtosopimusrikkomuksista SuPeriin. Sen jälkeen he saivat potkut. Pihlajalinnan mukaan potkujen syy oli laiminlyönnit ja vanhusten liikkumisen rajoittaminen.
http://yle.fi/uutiset/3-8697278